﻿ COMENTARII ROMÂNIA ŞI CALITATEA VIEŢII ÎN EUROPA IOAN MĂRGINEAN Într-un număr anterior al revistei „Calitatea vieţii” (3–4 din 2003) am prezentat elementele programului de cercetare şi monitorizare a calităţii vieţii din cadrul „Fundaţiei Europene pentru Îmbunătăţirea Condiţiilor de Muncă şi de Viaţă” a UE, cu sediul în Dublin, R. Irlanda, demarat în anul 2000, manageri de cercetare H. Krieger şi R. Anderson. Aşa cum am anunţat atunci revenim asupra temei (şi pe viitor în revistă vom găzdui astfel de analize) pentru a semnala şi comenta diferite rezultate ale demersului respectiv. De această dată, este vorba de publicarea lucrării Percepţiile condiţiilor de viaţă într-o Europă lărgită (autori Jens Alber, Tony Fahey). Ea este însoţită de şapte rapoarte tehnice: Venitul scăzut şi deprivarea (H. Russell, C. Whelan), Percepţia integrării şi excluziunii sociale (P. Bohnke), Satisfacţia cu viaţa (J. Delhey), Munca şi nivelul de trai (K. Kovacs şi B. Kapitqny), Sănătatea şi îngrijirea (J. Alber şi U. Kohler), Fertilitatea şi problemele familiei (T. Fahey şi Z. Speder), Tendinţe ale migraţiei (H. Krieger). (Şi aceste rapoarte au în titulatură sintagma „într-o Europă lărgită”). Datele analizate în lucrare şi rapoartele tehnice provin din anchetele Eurobarometre 1998–2001, pentru vechile ţări membre UE (UE 15) şi din Eurobarometrul pe anul 2002, pentru cele 13 ţări candidate (ACC 13), 10 dintre ele fiind deja acceptate (AC10) şi apoi admise în UE, în mai 2004. Ţările membre sunt acum în număr de 25 (UE 25), rămânând doar trei ţări candidate (CC 3): România, Bulgaria şi Turcia. Reamintim că, de fapt, cu ultima dintre ţările enumerate – Turcia (circa 80 milioane locuitori, a doua ca volum al populaţiei într-un eventual UE 28, după Germania şi probabil în curând va deveni prima, având în vedere diferenţele de natalitate dintre cele două ţări) negocierile de aderare nu au început încă. Aceste negocieri durează câţiva ani buni, aşa încât este imposibil de estimat când va fi admisă Turcia. În acelaşi timp, admiterea Bulgariei şi României, prevăzută pentru 2007, poate cunoaşte amânări, eventual decuplări, ca urmare a unor decizii puternic motivate politic. Deşi dificil, s-ar putea contabiliza totuşi ce este mai convenabil pentru toţi, anume, să se prelungească perioada de pregătire (pentru că o anulare a procesului ar fi o măsură cu totul excepţională şi s-ar lua în contextul unei crize majore) a unei ţări, cu ajutor masiv din partea UE, într-un demers controlat de îndeplinirea criteriilor impuse (care au şi o puternică notă de subiectivitate), sau să se realizeze aderarea printr-un program cu termene largi de exceptare. Cazuri celebre din ultimele decenii au evidenţiat că, după primirea în UE, ţările mai puţin CALITATEA VIEŢII, XV, nr. 3–4, p. 359–369, Bucureşti, 2004 360 IOAN MĂRGINEAN 2 pregătite au înregistrat dezvoltări excepţionale: R. Irlanda, Grecia, Portugalia, Finlanda. În perioada următoare vom putea constata ce se întâmplă cu ţările recent admise (AC 10) în UE, mai ales că unele nu au fost suficient pregătite. Mai mult, consider că o parte dintre aceste ţări nou admise nu au fost mai bine pregătite în toate domeniile, comparativ cu Bulgaria şi România. În acest context, subliniez faptul că România, cu 21,7 milioane locuitori este o ţară mare. Ea ar urma să fie a şaptea ţară din UE 27, după Germania (82 milioane), Marea Britanie şi Franţa (cu câte 59 milioane), Italia (57 milioane), Spania (41 milioane), Polonia (38 milioane), iar în viitorul probabil ar putea trece cel mult pe locul opt, după Turcia, ca mărime a populaţiei. Volumul de populaţie al Poloniei îl depăşeşte pe cel al tuturor celorlalte nouă admise în mai 2004. La rândul său, volumul de populaţie al României îl depăşeşte cu 40% pe acela al primelor şapte ţări nou admise, ordonate după volumul populaţiei (şi care, împreună, au 15,6 milioane locuitori): Malta (0,4 milioane), Cipru (0,7 milioane), Estonia (1,3 milioane), Slovenia (2 milioane), Letonia (2,3 milioane), Lituania (3,5 milioane), Slovacia (5,4 milioane). Într-o altă comparaţie, volumul populaţiei României îl depăşeşte pe acela al Ungariei şi R. Cehe (fiecare cu câte 10 milioane locuitori) luate împreună. Este de la sine înţeles că România este într-o altă ordine de mărime decât ţările mici, dincolo de nivelul unor indicatori economici (a căror comparare ridică mari semne de întrebare, dacă ţările sunt toate diferite ca mărime), şi efortul necesar de acomodare reciprocă cu ţările UE este mai mare. Se poate spune, fără a fi departe de adevăr, că amânarea României (şi a Bulgariei) are, între argumente cu valoare însemnată, evitarea perturbării puternice a echilibrelor într-o Europă cu 27 de state. Aspectele disfuncţionale semnalate în zonele economicului, socialului, politicului sau în justiţie etc. sunt relevante, în primul rând, pentru România şi este bine să fie rezolvate, dar aşa cum se prezintă stările de fapt în fiecare domeniu, ele nu pot împiedica admiterea. Mai mult, unele dintre ele ar fi chiar mai uşor rezolvate în cadrul coabitării în UE, cu acel control al procesului cu criterii pe etape. În UE 27, după România, ca volum de populaţie ar urma Olanda, cu 16 milioane locuitori, apoi un grup de ţări cu circa 8–11 milioane (Grecia, Ungaria, R. Cehă). Acestora le urmează ţările cu volum mic de populaţie, 2–5 milioane (Danemarca, Finlanda, R. Irlanda, Slovenia, Lituania, Letonia) şi cele cu un volum foarte mic (sub 2 milioane): Slovenia, Estonia, Cipru, Luxemburg, Malta. Revenind la noile apariţii editoriale comentate aici, ele întregesc seria lucrărilor consacrate cercetării calităţii vieţii în UE, devenită în ultimii ani, domeniu de mare interes şi de importanţă în furnizarea de informaţii pentru analiza stadiului de îndeplinire a criteriilor de aderare. Urmează, în curând, publicarea rezultatelor cercetării calităţii vieţii în toate cele 28 de ţări membre şi candidate, efectuată în iunie 2003. În continuare, ne propunem să evidenţiem situarea României comparativ cu ţările membre şi candidate, aşa cum se poate deduce din datele conţinute în lucrările ce fac obiectul analizei de faţă. Înainte de aceasta însă vom prezenta, succint, concluziile generale majore ale studiilor respective. 3 ROMÂNIA ŞI CALITATEA VIEŢII ÎN EUROPA 361 În analiza calităţii vieţii se promovează un concept multidimensional, utilizându-se indicatori obiectivi şi subiectivi. Ţările membre şi candidate la aderare în UE se apropie în mai mare măsură în privinţa priorităţilor şi valorilor împărtăşite de către populaţie, deci a unor indicatori subiectivi de calitate a vieţii, decât în privinţa indicatorilor obiectivi, referitori la resursele materiale (p. 51–53). Astfel se constată că: – sunt multe elemente comune de calitate a vieţii într-o Europă lărgită şi care dau substanţă coabitării. Cei mai mulţi oameni din toate ţările studiate sunt preocupaţi, în primul rând, cu procurarea celor necesare vieţii, să fie în bună stare de sănătate şi să aibă o familie pe care să conteze. Ei au idei foarte apropiate asupra a ceea ce contribuie la o viaţă bună. Solidaritatea interfamilială este înaltă. Multe persoane adulte care au nevoie de îngrijire o primesc în familie. Creşterea economică şi ocuparea deplină au o mare influenţă asupra calităţii vieţii populaţiei; – indicatorii resurselor materiale ale gospodăriilor – venit şi deţinerea de bunuri – înregistrează diferenţieri însemnate, nu numai între vechile ţări membre şi cele nou admise şi candidate, dar şi în interiorul fiecărei grupări. Dealtfel, aceste grupări se estompează: ţări nou admise se distribuie printre cele vechi în privinţa multor criterii, (demografice, sociale, economice etc.); – pe ansamblul ţărilor studiate, fertilitatea tinde să scadă (politicile pronatalitate nu au efect), iar migraţia este în creştere. Totuşi, potenţialul de migraţie nu are valori înalte în ţările recent admise (AC 10), dar sunt mai mari în ţările candidate (CC 3). Între migranţi predomină tinerii cu pregătire şcolară mai înaltă; – inegalităţile tradiţionale (inegalitatea verticală) determinate de venit, educaţie şi ocupare rămân importante. Ele au efect mai mare asupra bunăstării decât aşa-numita inegalitate orizontală, ce se constituie în funcţie de sex, vârstă, mediul rezidenţial; – sărăcia şi excluderea socială (lipsa integrării sociale) constituie principalele domenii de îngrijorare. Prin urmare, consideră pe deplin îndreptăţiţi autorii, dezvoltarea politicilor de combatere a excluziunii sociale reclamă coordonarea politicilor de ocupare, a celor din domeniul educaţiei, familiei şi locuirii; – cât priveşte situaţia în domeniul calităţii vieţii din România, pentru indicatorii analizaţi vom reţine încă de acum faptul că, în domeniul resurselor materiale, ţara noastră se plasează în urma celor 28 ţări, dar la indicatorii subiectivi de calitate a vieţii deţine poziţii mai favorabile, de regulă însă în partea a doua a listelor constituite după criteriul descrescător al favorabilităţii. Recomandările pentru politici publice de ocupare şi locuri de muncă de calitate (condiţii bune de lucru, salarizare etc.), combatere a sărăciei, suportul pentru familii îşi găsesc, pe deplin, necesitatea în România. Diferenţiat pe indicatorii de calitate a vieţii ne vom referi la resursele materiale ale gospodăriilor, percepţia integrării/excluziunii sociale, satisfacţia cu viaţa, imaginea asupra unei vieţi bune. 362 IOAN MĂRGINEAN 4 1) venitul lunar pe membru de gospodărie diferenţiază de o manieră radicală ţările studiate, inclusiv cele vechi membre UE. Aşa de exemplu, dacă Danemarca, cu 2 660 Euro se situează pe primul loc din 28 ţări, Grecia, cu numai 256 Euro, ocupă poziţia 19. Între cele două ţări se înregistrează un raport de peste 10, iar dacă avem în vedere noile state admise, faţă de ultima clasată – Lituania, cu 145 Euro (poziţia 26) – raportul respectiv creşte la 18. (Pentru scala de echivalenţă se utilizează rădăcina pătrată din numărul membrilor gospodăriei). Pe de altă parte, se constată că unele dintre ţările nou admise, Cipru, Malta, Slovenia, R. Cehă, cu venituri cuprinse între 826 Euro şi 314 Euro, depăşesc câteva ţări vechi ale UE: Spania – 594 Euro, Portugalia – 441 Euro şi, evident, Grecia cu ai săi 256 Euro. O altă constatare, care este relevantă pentru întreaga noastră analiză a situaţiei României, se referă la faptul că ţările mari din UE nu se află la vârful ierarhiei veniturilor, după cum nici la indicatorii subiectivi nu sunt lidere. Astfel, în privinţa veniturilor gospodăriilor, între Danemarca, pe de o parte, şi ţările mari din UE, pe de altă parte, diferenţele sunt notabile, atâta timp cât în Marea Britanie se înregistrează 1 286 Euro (poziţia 7), în Germania 1 198 Euro, în Franţa 1 094 Euro, în Italia 997 Euro, în Spania 594 Euro (poziţia 15), iar în Polonia 241 Euro (poziţia 20). În termeni de raport între veniturile din Danemarca şi ţările mari avem valori semnificative, cuprinse între 2 şi 11. România, cu doar 79 Euro venit pe membru de gospodărie, se află pe penultimul loc (27 din 28 ţări), înaintea Bulgariei (74 Euro) şi după Lituania. Turcia are 197 Euro şi se află înaintea unor ţări admise în 2004. Lituania este precedată de Letonia (168 Euro) şi Estonia (181 Euro). De asemenea, Estonia se situează în imediata apropiere a Ungariei (200 Euro). Raportul de venit între Danemarca şi România este de 33. Altfel spus, venitul mediu din gospodăriile româneşti reprezintă puţin peste 3% din cel al gospodăriilor daneze. Raportul se reduce, comparativ cu Germania la 15, cu Spania la 7, iar cu Polonia la 3, dacă ne referim la ţări mari şi la sub 2 comparativ cu ultima ţară admisă (Lituania). Situaţia este şi mai dificilă în cazul României, deoarece avem de-a face cu un grad foarte înalt de diferenţiere a veniturilor pe gospodării. Astfel, quartila I din populaţie (veniturile cele mai mici, 25% din gospodării) deţine numai 8,1% din totalul veniturilor populaţiei, în timp ce ultima quartilă (veniturile cele mai mari a 25% din populaţie) controlează 48,8% din veniturile totale ale populaţiei. Doar în trei alte ţări se întâlneşte o discrepanţă mai mare între prima şi ultima quartilă în privinţa venitului controlat de populaţie, respectiv Turcia, Marea Britanie şi R. Irlanda, în timp ce la polul opus, cu distribuţii mai echilibrate a veniturilor, sunt /q este de 5,8 în România şi Slovacia, Germania, R. Cehă. Astfel, dacă raportul q u1 de 7,4 în Turcia, 6,4 în Marea Britanie şi R. Irlanda, în Slovacia este de numai 2,2, în Germania de 2,7, iar în R. Cehă de 2,9. Iată că România, care prin valoarea veniturilor se situează la urma celor 28 ţări, este totuşi una dintre cele mai „aristocrate” în privinţa polarizării veniturilor. 5 ROMÂNIA ŞI CALITATEA VIEŢII ÎN EUROPA 363 Dincolo de locul codaş pe care România îl ocupă în aceste analize comparative, mai alarmant este nivelul scăzut al veniturilor pentru o bună parte din populaţie şi inegalitatea excesivă (polarizarea venitului). Încheind această analiză, menţionăm că situaţia precară a României în privinţa veniturilor rezultă şi din multe alte studii, între care cele realizate la ICCV, CASPIS, INS, dar şi cele comandate de UNDP sau Banca Mondială, chiar dacă valorile diferă întrucâtva de la o cercetare la alta. Diferenţe sesizabile se pot datora gradului de reprezentativitate a cercetărilor, modalităţilor de culegere a veniturilor, utilizării sau nu a unor scale de echivalenţă şi caracteristicilor acestor scale. În cercetarea comparativă din lucrarea analizată aici, eşantioanele au fost relativ mici (931 gospodării în cazul României, 782 în Marea Britanie, 554 Spania, 1 675 în Germania), iar în scalele de echivalenţă a veniturilor se foloseşte, aşa cum am menţionat, rădăcina pătrată din numărul membrilor din gospodărie. Aceasta conduce la scăderi mai moderate a venitului pe membru de gospodărie, pe măsura creşterii taliei gospodăriei la acelaşi nivel al veniturilor totale, decât în cazul altor scale de echivalenţă utilizate. 2) Înzestrarea gospodăriilor cu bunuri Pentru analiza acestei componente a calităţii vieţii s-au avut în vedere şapte bunuri, considerate de importanţă pentru orice gospodărie, urmărindu-se să se obţină o gradaţie de la bunuri cu frecvenţă foarte ridicată în gospodării la cele cu frecvenţă redusă, dar care se raportează la specificul vieţii moderne: televizor, video, telefon, maşină de spălat vase, cuptor cu microunde, automobil, computer. În clasamentul întocmit în funcţie de prezenţa acestor bunuri în gospodărie, România se situează pe ultimul loc din cele 28 ţări cu o valoare de 2,92, în timp ce Turcia înregistrează 2,57, Bulgaria 2,36, iar la polul opus este Malta cu 0,22, Luxemburg cu 0,26, Olanda cu 0,29 (pe măsură ce scade valoarea indicelui se reduce nivelul de deficit). Între variabilele de stratificare a deţinerii de bunuri în gospodărie sunt enumerate educaţia, clasa socială, natura gospodăriei şi poziţia pe piaţa forţei de muncă. Prin combinarea criteriilor venit şi deţinerea de bunuri în gospodărie pentru cele 13 ţări candidate se evidenţiază că doar 17% din populaţia României (16% în Bulgaria) se situează în afara zonei critice (determinată prin venit în afara primei quartile şi deţinerea tuturor bunurilor specificate), în timp ce în Turcia şi Lituania se înregistrează 27%, iar în R. Cehă 50%, Cipru 58%, Slovenia 61%, Malta 68%. În acest fel, o proporţie extrem de mare, 60% din populaţia României, faţă de 63% în Bulgaria şi 50% în Letonia, dar 27% în Malta şi Slovenia, fie se află în quartila I de venit, fie îi lipseşte cel puţin un bun (evident, îi pot lipsi mai multe) din cele considerate în analiză, iar 23% din populaţie se află în quartila I şi îi lipseşte cel puţin unul din bunuri (22% în Bulgaria şi Letonia, 4% în Malta şi 9% în Cipru). 3) Integrare versus excludere socială În această privinţă, România nu mai este plasată chiar la urma listei. Aşa de exemplu, o proporţie de 59% din subiecţi se consideră integraţi social faţă de 81% 364 IOAN MĂRGINEAN 6 în Slovenia şi 79% în Danemarca, dar numai 44% în Bulgaria, 45% în Slovacia, 39% în Turcia. Deficitul de integrare social este totuşi însemnat. România se află pe poziţia 21/22 împreună cu Estonia. Cât priveşte diferenţele pe diverse categorii (bărbaţi/femei, vârstnici/tineri, bolnavi/sănătoşi, şcolarizare înaltă/şcolarizare scăzută, necalificaţi/calificaţi, şomeri/ocupaţi, venit mic/venit mare), percepţiile excluderii sociale se particularizează în modele, pe ţări. Indicii de diferenţiere a percepţiei excluziunii sociale cei mai înalţi, pe grupuri de ţări se înregistrează în funcţie de valoarea venitului (valoarea 3 pentru comparaţia percepţiilor în funcţie de venit mic/venit mare în ţările candidate şi valoarea 2,9 pentru ţările membre). În unele ţări, indicele respectiv are valori extrem de mari: 10 în Finlanda, 5,3 în Belgia, 6 în Germania, 5 în Franţa, 4,8 în Austria. În România valoarea respectivă este 2, dar în 6 ţări se înregistrează valori mai mici: Italia (1,4), Portugalia (1,5), Malta (1,6), R. Cehă (1,7), Marea Britanie şi Ungaria (cu 1,8). În România şi în aceste ultime ţări săracii sunt mai puţin pretenţioşi, (poate resemnaţi, poate optimişti). Diferenţierile cele mai mici în percepţia excluziunii sociale se înregistrează în cazul comparaţiei bărbaţi/femei. Această observaţie este susţinută de valorile raportului respectiv înregistrate pe grupuri de ţări: membre/candidate/total. Pe ţări, valorile respective oscilează între 0,5 în cazul Suediei, unde femeile se consideră excluse în mai mare măsură decât bărbaţii şi 1,8 în cazul Italiei, unde bărbaţii se consideră excluşi în mai mare măsură decât femeile. În România, valoarea respectivă este de 0,9 şi evidenţiază o mică diferenţiere bărbaţi/femei în percepţia excluziunii sociale şi ea este în favoarea femeilor. Valori de asemenea mici de diferenţiere apare în comparaţia vârstnici/tineri – pe total eşantion şi grupuri de ţări – dar între ţări diferenţierile respective sunt mai însemnate. România se situează în această privinţă în zona de favorabilitate cu indicele 0,9, o uşoară prevalenţă a percepţiei negative a integrării sociale în cazul vârstnicilor. Aici diferenţierile pe ţări merg de la 0,5 (Suedia şi Malta) la 3,1 (Letonia şi Estonia). Modelele rezultate din comparaţia percepţiilor în funcţie de educaţie, cu trei excepţii din 28 de ţări (Slovenia, Portugalia, Suedia, unde nu există diferenţieri) arată că avem de-a face cu o percepţie mai nefavorabilă a celor cu educaţie scăzută. Cea mai mare valoare a indicelui respectiv este de 3,4 în cazul R. Irlanda, apoi urmează Marea Britanie cu 2,8. România are un indice scăzut şi de această dată – 1,2 (la fel ca în Austria, Germania, Finlanda, Italia). Comparaţia pe axa calificării evidenţiază două cazuri în care necalificaţii se percep a fi mai puţin excluşi decât cei calificaţi (Finlanda, cu valoare 0,4 şi România, cu valoarea 0,6). Valorile indicelui respectiv ajung până la 3,3 în Luxemburg, 3,8 în R. Irlanda, 4 în Spania. Cât priveşte statutul ocupaţional, doar într-o ţară, respectiv Spania, avem indice subunitar 0,6. Aici diferenţierile pe ţări sunt cele mai însemnate, valorile indicelui ajungând până la 9,2 în Cipru, 7,3 în Danemarca, 5,7 în Irlanda, 4,6 în Marea Britanie. În România, în acest domeniu se înregistrează cea mai mare 7 ROMÂNIA ŞI CALITATEA VIEŢII ÎN EUROPA 365 valoare a indicelui de discrepanţă în percepţia excluziunii sociale, comparativ cu toate celelalte analizate, dar el este totuşi de numai 2,2 (locul 14 din 28 ţări), apropiat de situaţia înregistrată în Suedia (2,3) sau Italia (2,0). Ca urmare a acestor modele de percepţie a integrării/excluderii sociale, populaţia activă privilegiată se diferenţiază pe ţări. În timp ce în Irlanda 79% se percep integraţi (77% în Austria şi Olanda), în România doar 41% se consideră astfel (Turcia 32%, Bulgaria 31%). Am putea spune că aşa-zişii privilegiaţi nu se percep astfel, pentru că ei, la rândul lor, sunt dezavantajaţi, comparativ cu populaţia privilegiată din ţările dezvoltate. Într-adevăr, calculele arată că cea mai bine plasată quartilă de populaţie din ţările candidate se situează la cea mai prost plasată quartilă din vechile state membre, în privinţa venitului. Autorii, preluând datele din rapoartele tehnice, expun şi o comparaţie pe ţări a ceea ce au numit, aş zice forţat, dacă nu chiar eronat, grad de protecţie. Aceasta din urmă s-ar constitui din procentul populaţiei de vârstă activă (15–65 ani) dezavantajată, care se percepe integrată, respectiv exclusă social. Cea mai slabă „protecţie” se înregistrează în Turcia (39%), în Bulgaria şi Slovenia (36%), dar şi în Finlanda (35%) şi R. Irlanda (32%). România, cu 24%, se situează la media UE şi ocupă o poziţie mai bună decât Italia, Franţa, R. Cehă, Germania, Marea Britanie, Austria şi evident R. Irlanda şi Finlanda. Cel mai înalt nivel de „protecţie” ar fi în Slovenia, numai 11% din cei dezavantajaţi se percep excluşi, Spania (13%), Danemarca (15%), Luxemburg şi Suedia (16%). Între factorii consideraţi a fi cauze ale sărăciei şi ale excluziunii sociale, şomajul de durată ocupă primul loc, din 16 avuţi în vedere, pe total şi pe grupuri de ţări: 69% în cazul populaţiei cu probleme materiale din AC 10; 63% pentru populaţia din ACC 13; 62% pentru CC 10; 59% pentru săracii din UE 25; 54% pentru săracii din UE 15; 52% pentru populaţia din UE 25 şi 50% pentru UE 15. Urmează la distanţă apreciabilă alcoolismul (mai important în AC 10 decât în restul ţărilor), boala, destrămarea familiei, abuzul de droguri (mai mult în UE 15 decât în AC 10 şi mai ales, decât ACC 13), dimensiunile beneficiilor sociale (mai mult în AC 10 şi ACC 13), lenea, discriminarea solidarităţii comunitare, sărăcia părinţilor, locuirea în oraşe sărace, nu au planuri de viitor, imigrarea, prea mulţi copii, alegerea de a trăi astfel, lipsa de preocupare a vecinilor. Atribuirea cauzelor sărăciei, de către subiecţi, unor factori generali: injustiţie în societate, lipsa de noroc parte a progresului modern şi lenei împreună cu lipsa de voinţă urmează, la rândul său, un model semnificativ. Sărăcia este atribuită, în primul rând, percepţiei injustiţiei din societate, în 24 ţări din 28, cu valori cuprinse între 25% în R. Irlanda, la egalitate cu nenorocul şi 74% Turcia. România, cu 51%, ocupă poziţia 21 din 28 ţări, în ordinea crescătoare a atribuirii sărăciei injustiţiei sociale. În alte trei ţări, sărăcia este considerată mai degrabă ca parte a progresului modern: Danemarca (32%), Olanda (25%), la egalitate cu lipsa norocului şi Marea Britanie (tot cu 25%). Într-o singură ţară, Luxemburg, pe primul loc drept cauză a sărăciei sunt indicate lenea şi lipsa de voinţă (25%). Lipsa de noroc mai apare cu 366 IOAN MĂRGINEAN 8 valori mari în Danemarca 29%, în Irlanda, Spania şi Marea Britanie 23%. Cealaltă categorie, lenea şi lipsa de voinţă (lock of willpower) este incriminată cu precădere în Portugalia 31%, Republica Cehă 27%, Cipru 26%, Luxemburg şi Marea Britanie cu câte 25%, Malta 24%, Austria 23%, Grecia 21%, România, Slovenia, R. Irlanda, Danemarca cu 20%. Efectul progresului modern mai are valori mari în Estonia 32%, Lituania 30%, Suedia 29%, Grecia, Austria şi Germania 26%, Belgia 25%. Structura factorilor incriminaţi în România pentru sărăcie este următoarea: injustiţia din societate cu 51% (poziţia 6 în ordinea descrescătoare a importanţei), lenea şi lipsa de voinţă cu 20% (poziţia 8, împreună cu Danemarca şi Slovacia), parte a progresului modern cu 14% (poziţia 16), şi lipsa de noroc cu 9% (poziţia 20); în timp ce 7%, nu indică un factor anume. Diferenţiat pe ţări, procentul celor care nu au ales nici unul dintre factorii enumeraţi este de până la 5 pentru 16 ţări (0 în Lituania), dar de 13% în Luxemburg şi 16% în Olanda. 4) Ocuparea şi relaţiile sociale Subliniem, mai întâi, importanţa unui bun loc de muncă pentru calitatea vieţii, prin funcţiile economice şi sociale ale ocupării. Sunt de reţinut însă şi efectele sociale secundare (negative) ale ocupării. Astfel, percepţia stresului are valori mult mai mari la populaţia ocupată decât la cea inactivă şi şomeră, în 27 ţări din cele 28 studiate, pe când într-o singură ţară, Cipru, valorile sunt practic egale. Valorile cele mai mari de raportare a stresului se înregistrează în Grecia: 77,2% la cei ocupaţi şi 66,4% la cei inactivi şi şomeri. Urmează românii ocupaţi cu 59,1%, ciprioţii cu 58,9% la inactivi şi şomeri, respectiv 58,5% la cei ocupaţi, turcii 56,4% la cei ocupaţi, belgienii 55,3% la populaţia ocupată, bulgarii cu 53,9% la populaţia ocupată, francezii cu 52,2% la populaţia ocupată, luxemburghezii cu 51,6% la populaţia ocupată. Cei mai puţin stresaţi sunt slovenii, cu cele mai mici valori la ambele categorii de populaţie: 14% pentru cei ocupaţi şi 16% pentru inactivi. Diferenţa cea mai mare între ocupaţi şi inactivi se înregistrează în Germania, cu 46% din populaţia ocupată care raportează că este afectată de stres, dar numai 16% în cazul inactivilor/şomerilor. Munca este incriminată şi pentru problemele ce le creează în relaţiile de familie şi cu prietenii. Disfuncţionalităţile sunt raportate în mai mare măsură în Grecia (36%), Turcia şi Ungaria (34%), Bulgaria (29%), Polonia şi Estonia (27%), Lituania (25%), România (24%), Franţa (23%). Cele mai mici valori sunt în Olanda şi Danemarca (10%). 5) Satisfacţia Cotele cele mai înalte (am putea spune că sunt exagerate, având în vedere multe aspecte tragice inerente vieţii umane, cum sunt îmbolnăvirea, îmbătrânirea, decesul) ale populaţiei satisfăcute cu viaţa se înregistrează în Danemarca, unde 98% din subiecţi au declarat că sunt foarte satisfăcuţi (69%) şi satisfăcuţi (29%) cu viaţa. Urmează olandezii (96%), luxemburghezii şi suedezii (95%), irlandezii 9 ROMÂNIA ŞI CALITATEA VIEŢII ÎN EUROPA 367 (92%), austriecii (91%), finlandezii, englezii şi slovenii (cu 90%). La polul opus, cei mai puţin satisfăcuţi cu viaţa sunt bulgarii (37%: 5% + 32%); românii (42%: 4% + 38%); letonii (49%: 4% + 45%). Prin valorile expuse pe ţări se confirmă asocierea directă dintre rangul PIB-ului pe locuitor şi valorile de satisfacţie la nivel global. Cât priveşte determinarea satisfacţiei, se constată că factorii inegalităţii tradiţionale, aşa numita inegalitate verticală de stratificare socială: venit, educaţie, ocupaţie, sunt mai importanţi pentru determinarea nivelului de satisfacţie cu viaţa, decât cei ai inegalităţii orizontale: sex, vârstă, mediu rezidenţial. Situaţia cea mai critică în domeniul satisfacţiei se înregistrează în legătură cu venitul. Tot aici sunt şi diferenţele cele mai mari pe ţări, de la 13% populaţie satisfăcută în Bulgaria, la 86% în Danemarca. România, cu 25% populaţie satisfăcută de venit, urmează Bulgariei, şi este, la rândul ei, imediat precedată de Letonia (27%), şi Ungaria (28%). Cea mai mică diferenţă pe ţări se înregistrează în privinţa satisfacţiei faţă de relaţiile cu vecinii (80% Bulgaria şi 94% Danemarca). În România cel mai scăzut nivel al satisfacţiei populaţiei se referă la sistemul de îngrijire a sănătăţii (23%, împreună cu Bulgaria şi înaintea Turciei – 17% şi Letoniei – 22%). O situaţie uşor mai bună se înregistrează în privinţa venitului, (cu cele 25% evidenţiate anterior este penultima). Urmează, în ordine crescătoare, ocuparea (40%, locul penultim după Bulgaria – 35%), securitatea personală (54%, înaintea doar a Lituaniei – 31% şi Bulgariei – 44%), starea de sănătate (59, cea mai mică valoare din 28 ţări), viaţa socială (60%, mai bine doar decât Bulgaria – 40% şi Letonia – 48%), locuinţa (80%, înaintea Bulgariei – 74%, Letoniei – 75% şi Poloniei – 79%), viaţa de familie (81%, înaintea Letoniei – 72%, Lituaniei – 78%, Bulgariei şi Letoniei, cu câte 79%), vecinii (86% la egalitate cu Lituania, R. Cehă şi Portugalia şi înaintea altor 8 ţări). În judecarea decalajului României faţă de ţările de comparaţie îngrijorează mai mult starea sistemului de sănătate, veniturile şi calitatea ocupării (condiţii de lucru, veniturile obţinute, relaţiile de muncă). 6) Imaginea vieţii bune Acest aspect a fost cercetat prin intermediul a 14 indicatori, ce pot fi grupaţi pe trei dimensiuni: bunăstarea (a avea), relaţiile sociale (iubire), oportunităţi, autorealizare şi recunoaştere socială (a fi). Dincolo de asemănările puternice între ţările studiate, menţionate la concluziile generale, se pot identifica şi unele deosebiri. Acestea nu merg pe modelul alegere/respingere, cât pe acela al ierarhizării factorilor investigaţi în acord cu importanţa ce le este acordată pentru o viaţă bună. Pe primul loc în concepţia populaţiei pentru o viaţă bună se situează indicatorul: având un loc de muncă bun (90% frecvenţe pe UE 15, 97% pe UE 13). Acest indicator a fost plasat pe locul întâi ca importanţă în 16 ţări din 28, în 3 ţări apare pe locul al II-lea, iar în 2 ţări este pe locul al III-lea. Urmează având suficient spaţiu de locuit: 5 menţiuni pe locul întâi, 7 pe locul al II-lea şi 2 pe locul al III-lea (90% în UE 15, 88% în UE 13); a fi capabil să fii util celorlalţi: 368 IOAN MĂRGINEAN 10 3 menţiuni pe locul întâi şi 4 pe locul al III-lea, cea mai înaltă frecvenţă – 82%, la ACC 13; având suficient timp liber: 2 menţiuni pe locul întâi şi 2 pe locul al III-lea; (cea mai înaltă frecvenţă – 84% în UE 15); ieşirea cu prietenii şi familia: o menţiune pe locul întâi, şi alta pe locul al II-lea, 3 menţiuni pe locul al III-lea, (cea mai mare frecvenţă – 82% în UE 15); având cel puţin un concediu pe an: o menţiune pe locul întâi, 2 menţiuni pe locul al II-lea şi una pe locul al III-lea, (cea mai mare frecvenţă 81% la ACC 13). Alţi indicatori din cei 14 care au apărut pe locurile al II-lea şi al III-lea au fost: traiul cu un partener: (de şase ori pe locul al II-lea şi de cinci ori pe locul al III-lea, 90% în ACC 13); având o bună educaţie (patru menţiuni pe locul al II-lea şi şase pe locul al III-lea, 84% în UE 15); întâlnind frecvent prietenii (două menţiuni pe locul al II-lea, 81% în UE 15); având copii (o apariţie pe locul al III-lea, 80% în UE 13). Şi ceilalţi indicatori până la 14 au fost consideraţi importanţi, atâta timp cât unii au frecvenţe de peste 50%: relaţii bune cu vecinii, 79% în ACC 13; a te simţi recunoscut de către societate, 68% atât în UE 15 cât şi în ACC 13; având carieră de succes, 67% în ACC 13, participarea în asociaţii, 15% în ACC 13. România se înscrie în grupul majoritar de ţări pentru care un bun loc de muncă este cel mai important, urmează menţionarea traiul cu un partener şi apoi spaţiul suficient de locuit. Concluzionând asupra celor prezentate, consider că într-adevăr avem de-a face, de această dată, cu un grad înalt de acoperire a problematicii specifice domeniului calităţii vieţii, de fapt cea mai completă până acum şi totodată cu referire la toate ţările membre UE şi candidate. Este de aşteptat ca cercetarea din 2003, care este prima ce s-a efectuat pe un proiect unic şi culegerea datelor s-a realizat în acelaşi timp în toate cele 28 de ţări membre şi candidate, să furnizeze noi informaţii pentru analizele comparative. Deocamdată, să consemnăm că pe lângă elemente cunoscute, cum ar fi: bunăstarea materială, mai bună în majoritatea ţărilor membre, comparativ cu cele candidate, un nivel de satisfacţie mai înalt în ţările mai dezvoltate decât în cele mai puţin dezvoltate, reţinem faptul că asocierea (corelaţia rangurilor dintre mărimea PIB-ului pe locuitor şi nivelul de satisfacţie) nu este totuşi dovada unei relaţii de determinare; sunt însă şi elemente de mare interes din perspectiva unor dispute. Unul dintre acestea se referă la faptul că, în condiţiile unor resurse materiale precare, şi oamenii din ţările candidate definesc viaţa bună prin factori care aparţin dimensiunilor „iubire” şi „autorealizare/recunoaştere socială”, ceea ce după părerea mea, infirmă acele abordări prin care se încearcă să se susţină existenţa unor falii în zona valorilor între Vest-Est, ţări membre UE – ţări candidate, şi care sunt conceptualizate ca diferenţieri de tip modernism/postmodernism, materialist/postmaterialist, individualism/colectivism, protestantism/ortodoxism etc. Fără a intra, aici şi acum, într-o analiză detaliată, remarcăm că, în realitate, astfel de tipologii sunt mai degrabă adecvate pentru diferenţierile modelelor atitudinal-comportamentale ale populaţiei din interiorul unei ţări, în funcţie de structura factorilor determinanţi şi în primul rând, de cei ai inegalităţii verticale (de stratificare socială) referitor la venit, educaţie, ocupaţie. Aşa de exemplu, dacă avem în vedere elementul 11 ROMÂNIA ŞI CALITATEA VIEŢII ÎN EUROPA 369 considerat a fi cel mai important pentru o viaţă bună, din 28 de ţări, în 25 pe primul loc apar indicatori din categoria „a avea” (bun loc de muncă, spaţiu suficient de locuit, timp liber, vacanţe) şi în trei ţări, din categoria „a fi” (a fi capabil de a fi folositor altora, indicator situat pe primul loc în Danemarca, Grecia şi Cipru – deci o ţară din Vestul protestant şi două din Estul ortodox, cu diferenţe mari în privinţa dezvoltării economice). Extinzând analiza la indicatorii de pe locul doi şi trei, aşa cum fac autorii lucrării comentate, constatăm aceeaşi situaţie de interferenţă pe ţări. Pe locul al II-lea, în jumătate din ţările candidate, apare factorul „iubire”: „trăind cu un partener”, în timp ce în vechile ţări membre sunt uneori trei apariţii ale indicatorilor „trăind cu un partener” şi „întâlnind prieteni”. În fine, pe locul al III-lea, factorul „a fi” este menţionat mai frecvent în vechile ţări membre (a fi capabil de a fi util celorlalţi, cu patru apariţii). Pe total deci, pe locurile I–III din 84 de poziţii luate împreună pentru a concretiza viaţa bună, în 21 de cazuri apar „având un loc de muncă bun” (factorul apare în toate cele 13 ţări candidate); urmează „având suficient spaţiu de locuit” cu 14 frecvenţe (din care 9 în vechile ţări membre); „având partener de viaţă” 13 frecvenţe (11 frecvenţe în ţările candidate); „având educaţie bună” – 11 frecvenţe (6 frecvenţe în ţările candidate); „capabil de a fi folositor altora” – 7 frecvenţe (5 în ţările vechi); „a avea suficient timp liber” – 6 frecvenţe (toate în vechile ţări membre); „posibilitatea de a ieşi cu prietenii” – 5 frecvenţe (toate în ţările membre); „având cel puţin un concediu pe an” – 4 frecvenţe (2 în ţările membre, 2 în cele candidate); „a te vedea cu prietenii” – 2 frecvenţe (în vechile ţări membre); „copiii” – 1 frecvenţă (Bulgaria). Luând deci în considerare atât frecvenţele totale cu care apare un indicator sau altul în a caracteriza viaţa bună, prezenţele pe primele trei locuri în ierarhie şi modelele pe ţări, constatăm că se confirmă interferenţele pe ţări şi nu clivajele în privinţa imaginii despre o viaţă bună, despre ce îşi doresc oamenii în viaţă, contrar a ceea ce, deşi cu rezerve, susţin autorii (p. 43), potrivit cărora, în vechile ţări membre „iubirea” şi „realizarea socială” sunt prime surse de satisfacţie, pe când în ţările candidate, unde controlul asupra resurselor materiale este încă scăzut, „a avea” are importanţă centrală pentru bunăstare. În fapt, nivelul de satisfacţie este într-adevăr, mult mai mare în vechile ţări membre din Nord, dar şi în unele ţări de dimensiuni demografice mici situate în Nord sau în Sud, pe când aprecierea a ceea ce contează pentru o viaţă bună este surprinzător de apropiată pe ansamblul ţărilor. BIBLIOGRAFIE 1. Alber, Jens; Fahey, Tony, Perception of living conditions in an enlarged Europe, Luxembourg: Office for official publications of the European Communities, 2004. 2. Mărginean, I., Bălaşa, A. (coord.), Calitatea vieţii în România, Bucureşti, Editura Expert, 2002. 3. Mărginean, I., (editor), Quality of Life in Romania, Expert Publishing House, 2004. 4. Mărginean, I., Cercetarea şi monitorizarea calităţii vieţii în ţările UE şi în ţările candidate, „Calitatea Vieţii”, nr. 3–4, 2003. 5. Paoli, P., Merllie, D., Third European Survey on working conditions 2000, Luxembourg, Office for official publications of the European Communities, 2001. 6. Monitoring Quality of Life in Europe, Luxemburg, Office for official publications of the European Communities, 2003. 